Нэгуэр Айданэ и зэфIэкI
Ди республикэр зэрыгушхуэ спортсменхэм ящыщщ дзюдоист, Европэм и Кубокыр къэзыхьа, щIалэгъуалэм я европэпсо зэхьэзэхуэ-хэм щэнейрэ жэз медалхэр щызыIэрызыгъэхьа, спортым и мастер, дзюдомкIэ Урысейм и цIыхубз командэ къыхэхам хэта Нэгуэр Айданэ.
Нэгуэрым и япэ гъэсакIуэу щытащ УФ-м щIыхь зиIэ и тренер, КъБР-м дзюдомкIэ и федерацэм и тхьэмадэ Емкъуж Мухьэ- мэд. Иужьрей илъэсхэм ди лъэпкъэгъу пщащэр щыпсэуащ икIи зыщигъасащ Армавир къалэм. Абы и тренеру щытащ УФ-м щIыхь зиIэ и тренер, Краснодар крайм дзюдомрэ самбэмкIэ и федерацэм и президент, самбэмкIэ Урысейпсо федерацэм и вице-президент Бабаян Рудольф.
Нэгуэр Айданэ Аруан щIыналъэм хыхьэ Джэрмэншык къуажэм къыщалъхуащ. Абы и адэ Нэгуэр Хьэмидбий бэнэкIэ хуитымкIэ тIэунейрэ СССР-м и чемпионщ.
ЗэрыцIыкIурэ гимнастикэм дихьэхыу щыта Айданэ илъэсипщIым иту Емкъуж Мухьэмэд и деж дзюдомкIэ зигъэсэн щыщIидзащ. Адрей спортсмен цIэрыIуэ куэдми хуэдэу, япэ тренерымкIэ Айданэ и кIэн къикIауэ жыпIэ хъунущ — ар Олимп Джэгухэм я жэз медалыр къыщызыхьа, 2016 гъэм Урысейм дзюдомкIэ и цIыхухъу командэ къыхэхам и тренер нэхъыщхьэу ягъэува Тау Хьэсэнбийщ.
«Псоми сыхуэзыгъэсар си япэ тренерырщ, — жеIэ пщащэм. — Тренировкэхэм япэ зыри изгъэщу щытакъым. Сытым дежи зыгъэсэныгъэхэм е зэхьэзэхуэхэм сыщыIэт — арат си дежкIэ нэхъыщхьэр. Уеблэмэ, сыкъыщалъхуа махуэм техуами спорт пэшым зызгъэсэну сыкIуэрт. Еянэ классым къыщыщIэдзауэ школым куэдрэ сыщIыхьэжакъым — пщэджыжьым зыгъэсэныгъэ нэужьым сешауэ сыкъэкIуэжырт, пщыхьэщхьэм аргуэру тренировкэ сиIэнути, сыгъуэлъырти сыжейрт. Мазэ къэскIэ сборхэм дашэрт. Абы махуэм щэ зыгъэсэныгъэхэр дыщиIэт. Шэч хэмылъу, хьэлъэт, ауэ сфIэфIт».
Нэгъэсауэ зигъэсэн папщIэ зыхуэныкъуэ псори щигъуэт щIыналъэхэм ящыщу Армавирт и унэм нэхъ пэгъунэгъуу игъуэтари, иужьрей илъэсхэм Айданэ абы щыIащ.
Зыхэта зэхьэзэхуэхэм ящыщу спортсменым игу къинэжахэм ящыщщ Корее Ип-щэм 2015 гъэм щекIуэкIа гъэмахуэ Универсиадэр. Абы щхьэзакъуэ зэпеуэм ебланэ щыхъуащ, гуп зэхьэзэхуэм жэз медалыр къыщихьащ. «Сыт хуэдэ къалэ дыщыбанэми, абы и дахагъэхэр зэзгъэлъагъуну Iэмал сиIэкъым. Сэ сызыхэтар нэхъ хьэлъэхэм я гупращи, утыку дыкъыщихьэр зэпеуэхэм я иужьрей махуэрщ. Ипэ махуэхэм зыгъэсэныгъэхэм дыкъыдэхуэркъыми, зыплъыхьыпIэ дгъуэтыркъым. Нэхъ псынщIэхэр занщIэу мэбанэри я нэгу зрагъэужьри иужькIэ дэтщ. Сэ къыспэщылъым срогузавэри сыщысщ», — пещэ Айданэ.
2015 гъэм и кIэухым игъуэта фэбжьым и зэранкIэ Нэгуэрыр спортым къыхэкIыжын хуей хъуащ. Абы зэрыжиIэмкIэ, хуабжьу зэхьэзэхуэхэм хуэзэшащ. «Сытым дежи зызогъасэ. Сызыхуэзэшыр зэхьэзэхуэхэрщ — утыку сыкъыщимыхьэм и деж гукъыдэжыншэу сыщытщ. ТекIуэныгъэм и IэфIыр куэд щIауэ зыхэсщIакъым. ЕтIуанэ, ещанэ увыпIэхэри — гуапэщ, пщIэщ, ауэ апхуэдэ дыдэкъым. Япэ увыпIэм утету, хьэлъагъым уэ нэхърэ нэхъыфI зэрыхэмытыр щызыхэпщIэм и деж — мис аращ гухэхъуэр», — къыхегъэщ Нэгуэр Айданэ.
Иджыпсту Нэгуэрыр КъБР-м СпортымкIэ и министерствэм щолажьэ. Дзюдом щызригъэгъуэта Iэзагъыр къыдэкIуэтей щIэблэм нэгъэсауэ зэрабгъэдилъхьэным ар иужь итщ.
ЖЫЛАСЭ Замир.
